Turkestani ilvese ala on Lõuna- ja Ida-Turkmeenia, Ida-Afganistan, Tadžikistan, Lõuna-Usbekistan, Kirgiisia, Põhja-Pakistan, Kagu-Kasahstan, Põhja-India, Loode-Hiina ja Nepaal. Peaaegu kõigis nendes riikides on ilvesejaht keelatud (Hiinas küll ainult piiratud ja Afganistani kohta infot pole). Mõnevõrra leiduvat seda alamliiki ka Bhutanis ja Birmas, kus teda kaitstakse ainult kaitsealade piirides. Mägismaadest on turkestani ilveste elualaks metsavaba Pamiir, Hindukuš, Karakorum, Tjan-Šan, Loode-Tiibet ja Põhja-Himaalaja - alpi tundra ja alpiluhad kõrgusel kuni 4500 m.